b'\n_START_ARTICLE_\nMarina Vlady\n_START_PARAGRAPH_\nMarina Vlady (\xc3\xb5ieti Marina de Poliakoff-Ba\xc3\xafdaroff; s\xc3\xbcndinud 10. mail 1938 Prantsusmaal Clichys) on vene p\xc3\xa4ritolu Prantsuse n\xc3\xa4itlejatar._NEWLINE_Marina Vlady \xc3\xb5ed on n\xc3\xa4itlejad H\xc3\xa9l\xc3\xa8ne Vallier, Odile Versois ja Olga Varen. \xc3\x95ed olid temast vastavalt 6, 8 ja 10 aastat vanemad. Tema isa oli vene p\xc3\xa4ritolu maalikunstnik. Noorena oli isa olnud ooperilaulja ja ema baleriin. Nagu \xc3\xb5edki, alustas Marina n\xc3\xa4itlemist lapseeas ning l\xc3\xbchikest aega tegeles balletitantsuga._NEWLINE_\xc3\x95dedest sensuaalsema v\xc3\xa4ljan\xc3\xa4gemise t\xc3\xb5ttu sai ta filmirollide kaudu rahvusvaheliselt tuntuks. Varjunime Vlady valis ta endale p\xc3\xa4rast isa surma isa nime (Vladimir) j\xc3\xa4rgi. Alates 1949 on ta teinud 102 filmirolli, neist viimase 2001._NEWLINE_Ta v\xc3\xb5itis 1963. aastal Cannes\'i filmifestivalil parima naisn\xc3\xa4itleja auhinna Itaalia-Prantsusmaa filmis "L\'Ape Regina" ("Mesilasema"), mille re\xc5\xbeiss\xc3\xb6\xc3\xb6r oli Marco Ferreri._NEWLINE_1955\xe2\x80\x931959 oli ta abielus n\xc3\xa4itleja ja re\xc5\xbeiss\xc3\xb6\xc3\xb6ri Robert Hosseiniga. Sellest abielust s\xc3\xbcndis kaks poega Pierre ja Igor. Igor elab Haitil ja kasvatab p\xc3\xa4rle, Pierre elab L\xc3\xb5una-Prantsusmaal ning tegutseb kitarri- ja balalaikam\xc3\xa4ngijana._NEWLINE_1963\xe2\x80\x931966 oli ta abielus kahe Aafrika lennuettev\xc3\xb5tte omaniku Jean-Claude Brouillet\'ga, kes Teise maailmas\xc3\xb5ja ajal oli olnud vastupanuliikumise liige. Teisest abielust s\xc3\xbcndis poeg Vladimir, kes elab Paraguays ja tegeleb karjakasvatusega._NEWLINE_Marina Vlady oli aastail 1970\xe2\x80\x931980 abielus vene laulja Vladimir V\xc3\xb5ssotskiga. Abielu kestis kuni V\xc3\xb5ssotski surmani. M\xc3\xb5lemad olid varem abielus olnud ning Marinal oli enne abielu 3 last, Vladimiril 2. Nende abielu oli kirglik ja impulsiivne ning seda k\xc3\xbctsid Marina eksootiline staatus v\xc3\xa4lismaalasena ja Vladimiri v\xc3\xb5rreldamatu kuulsus NSV Liidus. Kuid nad ei kolinud kokku, vaid m\xc3\xb5lemad j\xc3\xa4id elama oma kodumaale, k\xc3\xa4ies aeg-ajalt teineteisel k\xc3\xbclas. NSV Liidu kodanikel oli raske v\xc3\xa4lisviisat saada ja ka v\xc3\xa4lismaalastele ei antud v\xc3\xa4ga kergesti viisat. Seet\xc3\xb5ttu astus Marina Prantsusmaa Kommunistlikku Parteisse, mis andis talle piiramatu p\xc3\xa4\xc3\xa4su NSV Liitu ja pakkus Vladimirile teatud kaitset v\xc3\xb5imude tagakiusamise vastu tema laulude varjatud riigivastasuse t\xc3\xb5ttu. Kaugsuhte probleemid kajastusid paljudes V\xc3\xb5ssotski lauludes._NEWLINE_1981\xe2\x80\x932003 oli Vlady abielus onkoloog Leon Schwarzenbergiga._NEWLINE_Lisaks n\xc3\xa4itlemisele on Vlady tegelenud laulmise ja skulptuuriga ning avaldanud mitu raamatut, sealhulgas ilukirjanduslikku._NEWLINE_2006 avati Jekaterinburgis m\xc3\xa4lestussammas Vladimir V\xc3\xb5ssotskile ja Marina Vladyle._NEWLINE_Eesti keeles on ilmunud Marina Vlady raamat "Katkenud lend. Vladimir V\xc3\xb5ssotski lugu" (t\xc3\xb5lkinud Asta Blumenfeld, v\xc3\xa4rsid t\xc3\xb5lkinud Harald Rajamets, Eesti Raamat, Tallinn 1991, 160 lk).'